คลังลุยตั้งกองทุนมั่งคั่งเล็งตั้งงบชดใช้หากขาดทุน
รมว.คลังเดินหน้าตั้งกองทุนมั่งคั่งฯ ชี้หากขาดทุนจะตั้งงบประมาณแผ่นดินชดใช้ ลั่นให้ทุกคนเห็นด้วยคงเป็นไปไม่ได้
5 ก.ย. 2554

รมว.คลังเดินหน้าตั้งกองทุนมั่งคั่งฯ ชี้หากขาดทุนจะตั้งงบประมาณแผ่นดินชดใช้ ลั่นให้ทุกคนเห็นด้วยคงเป็นไปไม่ได้
นายธีระชัย ภูวนาถนรานุบาล รมว.คลัง กล่าวว่า ยังเดินหน้าให้ธนาคารแห่งประเทศไทย (ธปท.) ศึกษาการตั้งกองทุนความมั่งคั่งแห่งชาติต่อไป แม้ว่าลูกศิษย์ของหลวงตามหาบัวจะออกมาคัดค้านก็ตาม เพราะต้องยอมรับว่าการดำเนินการบางอย่างจะให้ทุกคนเห็นด้วยเป็นไปไม่ได้
"การตั้งกองทุน จะยืมเงินสำรองเงินตราต่างประเทศของ ธปท. ส่วนหนึ่งมาทำเป็นบัญชีย่อยลงทุนหาผลประโยชน์ หากกำไรก็ตกเป็นของรัฐบาล และหากขาดทุน ก็ต้องตั้งเงินงบประมาณแผ่นดินมาชดใช้ความเสียหาย"นายธีระชัยกล่าว
ทั้งนี้ การจัดตั้งกองทุนฯ ดังกล่าว ธปท. สามารถหักค่าใช้จ่ายได้ทั้งในแง่ค่าใช้จ่ายภาระดอกเบี้ย เนื่องจาก ธปท.จะต้องมีการออกตราสารหนี้เพื่อดูดซับสภาพคล่อง ซึ่งถือเป็นภาระของบัญชีย่อย นอกจากนียังมีค่าใช้จ่ายของคณะทำงาน การบริหารจัดการในการดูแลกองทุนซึ่งถือเป็นค่าใช้จ่ายประจำปี
นายธีระชัย กล่าวว่า การดึงเงินสำรองมาตั้งกองทุนจะไม่เข้าไปแตะต้องเงินบริจาคของหลวงตามหาบัวที่ตอนนี้เก็บไว้ในรูปของทองคำแท่ง สามารถคัดแยกออกจากเงินกองทุนสำรองได้ไม่ยากว่ามีจำนวนเท่าไร ซึ่งรัฐบาลจะไม่นำเงินส่วนดังกล่าวมาตั้งกองทุน